Document ID: /fineweb-2-swissfilter-quality_10-filterrobots/filtered/02822.jsonl.gz/53

U raznim se religijama mostovi smatraju simbolima prijelaza s ovoga svijeta na onaj, sa zemaljskoga na nebeski. I duge se mogu shvatiti kao mostovi između zemlje i neba. Malo prozaičnije, most znači i povezivanje dviju strana ili svladavanje neke prepreke. I tijekom planiranja i izgradnje Pelješkog mosta, od početnih ideja do puštanja u promet, bilo je brojnih izazova i prepreka koje je trebalo prevladati.
Ovaj je most jedan od najvećih i najljepših mostova te vrste u Europi. Postao je novim simbolom moderne Hrvatske. Povezuje sjever zemlje s njezinim jugom. Kad se prije putovalo od Splita do Dubrovnika, moralo se na Neumskom koridoru dva puta prijeći granicu s Bosnom i Hercegovinom. Ta se vanjska granica EU pokazala kao jedna od najvećih prepreka planiranom ulasku Hrvatske u EU. Stoga se tražilo rješenje za spajanje na hrvatskom tlu. Gradnja podmorskog tunela odbačena je iz različitih razloga.
Za trasu mosta postojali su posebni zahtjevi: Most je smio prelaziti samo preko hrvatskih voda, a ujedno je morao biti dovoljno visok da veći brodovi mogu prići bosanskom Neumu. Budući da se čvrsta stijena nalazi tek na dubini od oko 80 m ispod morskog dna, temelji mosta morali su biti sidreni na 120 m dugim čeličnim pilonima zabijenima u morsko dno. Osim toga, most se nalazi u području koje redovito pogađaju oluje i potresi, zbog čega se posebna pozornost morala posvetiti njegovoj stabilnosti pri ekstremnim opterećenjima vjetrom i seizmičkim udarima. Na kraju, ali ne manje važno, izgradnjom mosta nije se smjelo ugroziti prirodni rezervat u Malostonskom zaljevu ni tamošnji uzgoj kamenica koji ovisi o čistoj vodi.
Zbog ovako visoke razine složenosti ovaj se projekt izgradnje mosta danas smatra jednim od najizazovnijih u Europi.
Pelješki most je „ekstradozirani“ most. Ovaj izraz opisuje novu vrstu konstrukcije za prednapregnute betonske mostove, u kojoj se zatezni kabeli vode ukoso preko niskih stupova. Ovakav način gradnje kombinira nosivost kabelskih i grednih mostova.
Nakon gotovo desetogodišnjeg razdoblja izgradnje, koje je iz različitih razloga bilo prekinuto skoro osam godina, Pelješki je most svečano otvoren u srpnju 2022. godine. Sve je dobro što se dobro svrši!
«…Lipo li je, lipo li je
na lažini suvoj ležat'
na osami pokraj mora
nad pučinom tebe gledat'
aaaaaa moj galebe.
Tebe gledat', s tobom letit'
povrh svega nimat' straja
i prkosit' svakoj buri
i neveri, ča sve vaja
aaaaaa moj galebe.»
Tekst: Suzana Čufer
Prijevod na hrvatski: Vesna Soko
Izvor: Libra 52